НАПОМЕНЕ УЗ ФИНАНСИЈСКЕ ИЗВЕШТАЈЕ
за период 01.01.-31.12.2017. године

1. Опште информације о Комори

Комора здравствених установа Србије из Београда, Хајдук Вељков венац 4-6 (даље: Комора) је основана 09.02.1959. године, на основу Решења Државног секретаријата за унутрашње послове НР Србије, као удружење здравствених установа. Оснивачи су здравствене установе.

Комора је регистрована код Привредног суда у Београду, решењем II.Fi.9765/96 од 04.06.1996. године.

Основна делатност Коморе је делатност пословних удружења и удружења послодаваца, а шифра делатности је 9412.

Матични број Коморе је 07023928 а Порески идентификациони број је 102085382. Седиште је у Београду, улица Хајдук Вељков венац 4-6.

Комора има Одељење у Новом Саду.

Према критеријумима за разврставање из ***Закона о рачуноводству („Сл. гласник РС“ бр. 62/2013*** – даље: Закон), Комора је по финансијским измештајима за 2017. годину разврстано у мало правно лице.

Комора је на дан 31. децембра 2017. године имала 12 запослених, и 31. децембра 2016. године 13 запослених.

2. Основа за састављање финансијских извештаја

Финансијски извештаји Коморе за обрачунски период 01.01. до 31.12.2017. године састављени су у складу са важећим рачуноводственим прописима у Републици Србији заснованим на Закону.

Чланом 2. став 1. тачка 2) Закона, прописано је да се **другим правним лицима сматрају правна лица чије се пословање** делом финансира из јавних прихода или других наменских извора, а **делом или у целини по основу учлањења и која се не оснивају ради стицања добити** (политичке организације, синдикалне организације са својством правног лица, фондације и задужбине, удружења, **коморе**, цркве и верске заједнице, у делу обављања привредне или друге делатности у складу са прописима којима је уређено обављање тих делатности, као и друге организације организоване по основу учлањења).

Сагласно наведеној одредби **Комора је друго правно лице, недобитна организација**, и у складу са одредбом члана 22. став 1. Закона, **за признавање, вредновање, презентацију и обелодањивање позиција у појединачним финансијским извештајима,** као друго правно лице из члана 2. став 1. тачка 2) Закона**, независно од величине**, примењује:

* ***Правилник о начину признавања, вредновања, презентације и обелодањивања позиција у појединачним финансијским извештајима микро и других правних лица ("Сл. гласник РС", бр. 118/2013 и 95/2014*** – даље Правилник за микро и друга правна лица). Овим правилником прописан је начин признавања, вредновања, презентације и обелодањивања позиција у појединачним финансијским извештајима микро и других правних лица, која не примењују Међународне стандарде финансијског извештавања (МСФИ), односно Међународни стандард финансијског извештавања за мала и средња правна лица (МСФИ за МСП), у складу са чл. 20. и 21. Закона о рачуноводству.
* ***Правилник о садржини и форми образаца финансијских извештаја за друга правна лица ("Сл. гласник РС", бр. 137/2014***). Овим правилником правно су дефинисани обрасци финансијских извештаја и садржина позиција у обрасцима, као и минимум садржаја напомена уз те извештаје;
* ***Правилник о контном оквиру и садржини рачуна у контном оквиру за друга правна лица ("Сл. гласник РС", бр. 137/2014)***, у складу с којим је извршено евидентирање пословних промена у 2016. години, и
* други подзаконски прописи донети на основу Закона о рачуноводству.

Приликом састављања финансијских извештаја за 2016. годину примењене су и Рачуноводствене политике утврђене ***Правилником о рачуноводству и рачуноводственим политикама***, који је донет у складу са Правилником за микро и друга правна лица.

Финансијски извештаји Коморе исказани су у хиљадама динара (РСД).

Монетарне позиције исказане у страној валути (салдо у девизној благајни) на дан биланса стања, прерачунате су у динаре према средњем курсу утврђеном на међубанкарском тржишту девиза, који је важио на дан биланса. Позитивне и негативне курсне разлике настале по основу извршених плаћања и наплата у страним средствима плаћања у току године на дан биланса исказане су у билансу успеха Коморе, као приходи/расходи по основу курсних разлика у оквиру позиције финансијских прихода/расхода.

Финансијски извештаји за 2016. годину састављени су у складу са Законом и подзаконским актима донетим на основу Закона, а који су били у примени при састављању финансијских извештаја за 2016. годину, а који су примењени и на састављање финансијских извештаја за 2017. годину.

3. Општа рачуноводствена начела

Позиције, које се приказују у редовним финансијским извештајима пословних субјеката, вредноване су у складу са општим рачуноводственим начелима:

1) претпоставке да Комора послује континуирано;

2) методе вредновања имају се примењивати доследно из године у годину;

3) вредновање се врши уз примену принципа опрезности, а посебно:

(1) у Билансу стања приказују се обавезе настале у току текуће или претходних пословних година, чак и уколико такве обавезе постану евидентне само између датума Биланса стања и датума његовог састављања;

(2) у обзир се узимају сва обезвређења, без обзира да ли је резултат пословне године добитак или губитак;

4) у обзир се узимају сви приходи и расходи који се односе на пословну годину без обзира на датум њихове наплате, односно исплате;

5) компоненте имовине и обавеза вреднују се посебно;

6) биланс отварања за сваку пословну годину једнак је билансу затварања за претходну пословну годину.

У складу са начелом сталности пословања, финансијски извештаји се састављени уз претпоставку да Комора стално послује и да неће обуставити пословање у периоду краћем од годину дана од дана извештавања, тј. под претпоставком да ће наставити да послује током неограниченог временског периода у догледној будућности.

У складу са начелом настанка пословног догађаја, пословни догађај се признаје када је настао и укључује се у финансијске извештаје у периоду на који се односи, независно од пријема или исплате новца у вези са тим пословним догађајем.

4. Рачуноводствене политике, промене рачуноводствених процена и грешке

4.1 Усвојене и примењенене рачуноводствене политике

Комора је усвојила и примењује општа рачуноводствена начела, принципе и правила вредновања који су прописани Правилником за микро и друга правна лица, и који су применљиви на конкретну трансакцију. У случају када за конкретну ситуацију и трансакцију нису прописана одговарајућа начела и правила одредбама Правилника за микро и друга правна лица, примењују се критеријуми за признавање и вредновање имовине, обавеза, прихода и расхода и резултата пословања, који су сагласно МСФИ за МСП уређени Правилником о рачуноводству и рачуноводственим политикама.

Промена рачуноводствене процене су усаглашавања књиговодствене вредности имовине или обавеза, или износа периодичног трошења средства, која произлази из процене садашњег стања и очекиваних будућих користи и обавеза повезаних с том имовином и обавезама.

Промене рачуноводствених процена резултат су нових информација или нових догађаја и, сходно томе, нису исправке грешака.

Када је тешко разликовати промену рачуноводствене политике од промене рачуноводствене процене, промена се третира као промена рачуноводствене процене.

Грешке из претходног периода су значајна изостављања из финансијских извештаја или значајна погрешна приказивања у финансијским извештајима пословног субјекта за један или више периода који произилазе из неупотребљавања или погрешне употребе поузданих информација:

1) које су биле доступне када су финансијски извештаји за дате периоде били одобрени за објављивање, и

2) за које се могло разумно очекивати да буду добијене и узете у обзир при састављању и презентацији тих финансијских извештаја.

У такве грешке убрајају се ефекти математичких грешака, грешака при примењивању рачуноводствених политика, погрешног тумачења чињеница, преваре или превида.

Комора мења рачуноводствене политике само ако је промена захтевана изменама рачуноводствених прописа или ако промена обезбеђује поузданије и важније информације о финансијском положају и резултатима пословања субјекта. У промене рачуноводствених политика не спадају:

1) примена неке рачуноводствене политике за трансакције, друге догађаје или услове који су у основи различити од постојећих;

2) примена нове рачуноводствене политике за трансакције, друге догађаје или услове који раније нису постојали или су безначајни.

Промена рачуноводствене политике примењује се на следећи начин:

1) када је промена рачуноводствене политике настала као последица прве примене неког рачуноводственог прописа, односно стандарда, та промена исказује се у складу са тим прописом, односно стандардом;

2) када се рачуноводствене политике мењају добровољно или када је промена рачуноводствених политика резултат почетне (прве) примене неког рачуноводственог прописа, односно стандарда, који не садржи прелазне одредбе о начину примене те промене и када је могуће одредити ефекте промене рачуноводствене политике за одређени период или кумулативне ефекте промене, такву промену рачуноводствене политике треба применити ретроспективно.

Ретроспективном применом промењене рачуноводствене политике Комора ће ускладити сваку компоненту капитала, на коју се та промена одражава, почетно стање за најраније приказани период и друге упоредне износе објављене за сваки презентовани период, као да се нова рачуноводствена политика одувек примењивала.

У случају када није могуће утврдити ефекте, или кумулативне ефекте измењене рачуноводствене политике у претходним периодима, Комора ће применити нову рачуноводствену политику на књиговодствене износе имовине и обавеза са стањем на почетку најранијег периода за који је могућа ретроспективна примена, што може бити и текући период.

Одговарајућа усклађивања Комора ће спроводитии на свакој компоненти капитала на коју се усклађивање односи, обично на ставци нераспоређене добити.

Комора је у састављању приложених финансијских извештаја применила рачуноводствене политике обелодањене у даљем тексту Напомена, које су засноване на важећим рачуноводственим и пореским прописима Републике Србије.

4.2 Рачуноводствене процене

У случају да одређене ставке у финансијским извештајима захтевају процену њихове вредности јер их није могуће на други начин тачно мерити (на пример: сумњива и спорна потраживања, застареле залихе, фер вредност финансијске имовине или обавеза, век употребе имовине, обавезе по основу јемства и др.), то подразумева да је коришћење разумних метода процена битан део састављања финансијских извештаја и не умањује њихову поузданост. Коришћена процена ће захтевати измене ако се промене околности на којима се заснивала или због нових информација и већег искуства. По својој природи промена процене не односи се на претходне периоде и не представља исправку грешке.

У промену рачуноводствене процене не спада промена раније примењене основице мерења, већ таква промена спада у промену рачуноводствене политике.

Када је тешко разликовати промену рачуноводствене политике од промене рачуноводствене процене, промена се сматра променом рачуноводствене процене.

У мери у којој из промене рачуноводствене процене произилазе промене у имовини и обавезама или се односи на неку ставку капитала, такву промену треба признати усклађивањем књиговодствених износа одговарајуће ставке имовине, обавеза или капитала у периоду настале промене. У другим случајевима, ефекат промене рачуноводствене процене, признаје се укључивањем у добитак или губитак у:

1) периоду промене, ако промена утиче само на тај период; или

2) периоду промене и будућим периодима, ако промена утиче на оба периода.

Промена рачуноводствене процене може утицати само на добитак или губитак текућег периода, или на добитак и губитак текућег и будућих периода - нпр, промена процене износа сумњивих и спорних потраживања утиче само на добитак или губитак текућег периода и за ту сврху је призната у текућем периоду. Међутим, промена процењеног века употребе или очекиваног трошења будућих економских користи садржаних у имовини која се амортизује утиче на расход амортизације у текућем периоду и у сваком будућем периоду током преосталог века употребе те имовине. У оба се случаја ефекат промене, која се односи на текући период, признаје као приход или расход текућег периода. Ефекат на будуће периоде, ако постоји, признаје се као приход или расход у тим будућим периодима.

4.3 Грешке у финансијским извештајима из претходног периода

Материјално значајно изостављање или погрешно приказивање ставки у финансијским извештајима постоји када оне појединачно или збирно, утичу на одлуке корисника донете на основу тих извештаја.

Значајност зависи од величине изостављене или погрешно приказане ставке о чему се просуђује у конкретним околностима.

Величина или врста ставке или њихова комбинација могу бити одлучујући чинилац за утврђивање значајности грешке.

Правилником о рачуноводственим политикама утврђен је критеријум за утврђивање материјално значајне грешке у висини 3% пословних прихода. Материјално значајне грешке из претходног периода у финансијским извештајима исправљају се корекцијом почетног стања нераспоређеног вишка прихода над расходима, односно вишка расхода над приходима у периоду у коме су утврђене.

У пословним књигама Коморе за 2016. годину није било исказаних пословних промена које би требало евидентирати на терет почетног стања нераспоређеног вишка прихода над расходима, односно почетног стања вишка расхода над приходима у 2017. години.

Исправке грешака из ранијих периода које се у складу са рачуноводственом политиком Коморе не сматрају материјално значајним грешкама, врше се у финансијским извештајима за период у којем су те грешке установљене.

4.4 Догађаји након датума биланса

Комора признате износе у финансијским извештајима усклађује са догађајима који су настали од датума биланса до датума под којим је одобрено објављивање финансијских извештаја, у следећим случајевима:

1) када судска пресуда донета након датума биланса потврђује да је на датум биланса постојала садашња обавеза;

2) када информација добијена након датума биланса потврђује да је вредност неког средства на датум биланса била умањена или да је износ претходно признатог губитка од обезвређења тог средства потребно ускладити, нпр:

(1) стечај купца настао после датума Биланса стања обично потврђује да је губитак на рачуну потраживања већ постојао на датум биланса стања и да пословни субјект треба да коригује књиговодствену вредност потраживања од купца; и

(2) продаја залиха после датума Биланса стања може да пружи доказ о њиховој нето продајној вредности на датум биланса стања;

3) утврђивање, после датума Биланса стања, набавне вредности имовине која је купљена пре датума Биланса стања, или утврђивање новчаних прилива од продаје имовине пре датума Биланса стања;

4) утврђивање висине добити за расподелу или исплату накнада после датума Биланса стања, ако је на датум Биланса стања имала садашњу законску или изведену обавезу за сваку такву исплату као резултат догађаја насталих пре тог датума, и

5) откривање преваре или грешке због којих су финансијски извештаји неисправни.

Након датума биланса стања није било догађаја који би захтевали корекцију финансијских извештаја или обелодањивање.

5. Усвојене и примењенене рачуноводствене политике

5.1 Некретнине, постројења и опрема

Дугорочна материјална имовина је она коју пословни субјект поседује:

1) за коришћење у производњи производа или испоруци роба и услуга, за давање у оперативни лизинг или за обављање административних послова;

2) за коју се очекује да ће се користити дуже од једне године; и

3) и која је намењена за коришћење на трајној основи у сврху активности пословног субјекта.

Дугорочна материјална имовина обухвата грађевинске објекте, постројења и опрему,транспортна средства, намештај, алат и инвентар са корисним веком употребе дужим од годину дана, авансе плаћене за дугорочну материјалну имовину и осталу дугорочну материјалну имовину.

Дугорочна материјална имовина се признаје као средство само, ако:

1) је вероватно да ће будуће економске користи повезане са тим средством притицати у пословни субјект; и

2) се набавна вредност, односно цена коштања тог средства може поуздано измерити.

Дугорочна материјална имовина која испуњава услове за признавање као средство, почетно се мери по набавној вредности, односно цени коштања.

Након почетног признавања, дугорочна материјална имовина се мери по набавној вредности, односно цени коштања умањеној за акумулирану амортизацију и за евентуалне акумулиране губитке по основу обезвређења.

Накнадни издаци се укључују у набавну вредност ако задовољавају наведене услове за признавање.

Набавна вредност (цена коштања) дугорочне материјалне имовине обухвата:

1) фактурну цену, укључујући увозне таксе и ПДВ који се не може одбити као претходни порез, након одузимања трговачких попуста и рабата;

2) све трошкове који се могу директно приписати довођењу средства на локацију и у стање које је неопходно да би средство могло функционисати, на начин на који то очекује управа;

3) иницијалну процену трошкова демонтаже, уклањања средства и обнове подручја на којем је средство лоцирано, што је обавеза која се пословном субјекту намеће било када се средство набави или као последица коришћења средства у току одређеног периода за све друге сврхе осим за производњу залиха у том периоду.

Трошкови који се могу директно приписати су:

1) трошкови примања запослених који настају директно у изградњи или набавци некретнине, постројења и опреме;

2) трошкови припреме терена;

3) иницијални трошкови испоруке и манипулативни трошкови;

4) трошкови инсталирања и монтаже;

5) трошкови провере да ли средство нормално функционише, умањени за нето приходе од продаје било ког средства произведеног током довођења средства на дату локацију и у дато стање (као што су узорци произведени приликом тестирања опреме); и

6) хонорари стручњака.

Пословни субјект је обавезан да утврди трошак амортизације одвојено за сваки значајан део ставке материјалне имовине. Сваки део неке некретнине, постројења и опреме, чија је набавна вредност, односно цена коштања значајна у односу на укупну набавну вредност датог средства се амортизује посебно.

Пословни субјект распоређује износ који је почетно признат за неку некретнину, постројење и опрему на њихове значајне делове и посебно амортизује сваки такав део.

Један материјално значајан део некретнине, постројења и опреме може имати исти корисни век и метод амортизације као и други материјално значајан део тог средства.

Трошак амортизације за сваки период, признаје се у Билансу успеха, осим ако није укључен у књиговодствену вредност другог средства.

Износ који се амортизује, алоцира се на систематској основи у току корисног века средства.

Поправке и одржавање средства не негирају потребу његовог амортизовања.

Амортизација средства започиње од првог дана наредног месеца у односу на месец када оно постане расположиво за коришћење, то јест када се налази на локацији и у стању које је неопходно да средство функционише на начин на који то предвиђа управа.

Амортизација средства престаје на датум ранијег догађаја: датум када је средство класификовано као оно које се држи за продају (или је укључено у групу за отуђење која се класификује као група средстава која се држе за продају) или датум престанка признавања средства. Дакле вршење амортизације не престаје када се средство не користи или када се не користи активно, осим ако је оно у потпуности амортизовано.

При утврђивању корисног века трајања средстава, разматрају се следећи фактори:

1) очекивана искоришћеност средства се процењује на основу очекиваног капацитета средства или физичких учинака;

2) очекивано физичко хабање које зависи од фактора пословања, као што су број смена у којима ће се средство користити, програм поправљања и одражавања, и брига о средству и његово одржавање док се оно не користи.

3) техничка или комерцијална застарелост која настаје због промена или побољшања у производњи, или због промене у тржишној потражњи за производом или услугом који се пружају уз помоћ тог средства.

4) законска или слична ограничења коришћења средства, као што је истек рока лизинга.

Корисни век трајања средства дефинише се помоћу његове очекиване користи за пословни субјект. Процена корисног века средства, је ствар просуђивања заснованог на искуству са сличним средствима.

Комора поседује пословни простор у вишеспратној згради са више власника који су сви носиоци права коришћења на сразмерном делу земљишта под објектом. Како не постоји могућност поузданог утврђивања вредности делова земљишта, нити би утврђивање те вредности имало економског смисла јер власници делова објекта никада неће ни доћи у ситуацију да располажу земљиштем као таквим, у таквим околностима сматрамо да је вредност земљишта безначајна па није посебно ни исказана. Објекти имају ограничени корисни век трајања и због тога су средства која се амортизују.

Коришћени метод амортизације одражава начин очекиваног трошења будућих економских користи од средства.

Метод амортизације, који се примењује на неко средство, проверава се најмање једном, на крају сваке финансијске године, и ако постоје значајне промене у очекиваној динамици трошења будућих економских користи које су садржане у средству, метод се мења да би се одразила промењена динамика. Такву промену треба обрачунати као промену рачуноводствене процене.

За алокацију износа који се амортизује систематски током кориснога века трајања средства, Комора користи метод праволинијског отписа (пропорционална метода). Тај метод се конзистентно примењује из периода у период осим ако не дође до промене очекиване динамике трошења тих будућих економских користи.

Да би се утврдило да ли је вредност неке ставке некретнина, постројења и опреме умањена, пословни субјект проверава књиговодствену вредност својих средстава, када и утврђује надокнадиву вредност средства и када признаје или поништава признавање губитка услед умањења вредности.

Књиговодствена вредност некретнине, постројења и опреме престаје да се признаје:

1) приликом отуђења; или

2) када се од њиховог коришћења или отуђења не очекују будуће економске користи.

Добитак или губитак који настане приликом престанка признавања некретнине, постројења и опреме се укључује у добитак или губитак у Билансу успеха онда када то средство престаје да се признаје.

|  |  |  |  |
| --- | --- | --- | --- |
| Опис | Рачун | Корисни век трајања | Стопа амортизације |
| Некретнине  |  |  |  |
| Грађевински објекти | 02200 | 40,00 година | 2,5% |
| Опрема |  |  |  |
| Опрема за канцеларије | 02330 | 10,00 година | 10% |
| Намештај за кухиње | 02331 | 10,00 година | 10% |
| Телефон. и тел. централе | 02332 | 5,00 година | 20% |
| Телефони и телефакс | 02333 | 5,00 година | 20% |
| Радио и тв опрема | 02334 | 5,00 година | 20% |
| Писаће и рачунске машине | 02335 | 6,66 година | 15% |
| Електронска опрема и рачунари | 02336 | 3,33 године | 30% |
| Фотокопир апарати | 02337 | 6,66 година | 15% |
| Опрема за загревање и вентилацију | 02338 | 10,00 година | 10% |
| Ватрогасна опрема | 02339 | 6,66 година | 15% |
| Возила | 02340 | 10,00 година | 10% |
| Остала опрема | 02341 | 6,66 година | 15% |

Обрачун амортизације некретнина, постројења и опреме почиње од 1. у наредном месецу у односу на месец када се ова средства ставе у употребу.

5.2 Финансијски инструменти

Финансијски инструмент је сваки уговор на основу кога настаје финансијска имовина једног пословног субјекта и финансијска обавеза или власнички инструмент другог пословног субјекта.

Удели и акције (власнички инструмент) је сваки уговор који доказује удео у капиталу другог пословног субјекта.

Зајмови и потраживања су недериватна финансијска имовина са фиксним или одредивим плаћањима која не котирају на активном тржишту.

5.3 Залихе

Залихе су краткорочна материјална имовина у облику основног и помоћног материјала који се троши приликом пружања услуга.

Залихе се мере по набавној цени, односно цени коштања или по нето тржишној вредности у зависности која је вредност нижа. У набавну вредност залиха укључују се сви трошкови набавке и други трошкови који су настали довођењем залиха на садашњу локацију и садашње стање.

Набавна вредност залиха обухвата фактурну цену, увозне царине и друге таксе (осим оних које субјект може касније да поврати од пореских органа) и трошкове превоза, манипулативне и друге трошкове који се могу директно приписати производњи готових производа, набавци материјала и услугама.

Трговачки попусти, рабати и друге сличне ставке се одузимају при одређивању трошкова набавке.

5.3.1 Залихе ситног инвентара

Ситан инвентар чине средства која имају користан век трајања дужи од годину дана, а набавна вредност у време набавке је мања од 30.000,00 динара.

Залихе ситног инвентара које се набављају од добављача мере се по набавној вредности, односно цени коштања или по нето тржишној вредности у зависности која је вредност нижа. Набавну вредност или цену коштања залиха чине сви трошкови набавке и други трошкови настали довођењем залиха на њихово садашње место и стање.

Стављањем у употребу ситног инвентара отписује се 100% његове вредности.

5.4 Краткорочни пласмани и потраживања

Краткорочни пласмани и потраживања су финансијски инструменти са роком доспелости за наплату до годину дана од дана почетног признавања.

Хартије од вредности и откупљене акције и удели других правних лица процењују се по набавној вредности или по тржишној вредности ако је она нижа.

Краткорочна потраживања процењују се по номиналној вредности, умањеној индиректно за процењени износ вероватне ненаплативости потраживања, а директно ако је немогућност наплате извесна и документована.

Финансијски пласмани и потраживања у страној валути, као и потраживања са валутном клаузулом процењују се по средњем курсу стране валуте на дан састављања финансијских извештаја, умањени индиректно за процењени износ вероватне ненаплативости, а директно ако је немогућност наплате извесна и документована.

5.5 Готовински еквиваленти и готовина

Готовинским еквивалентима и готовином сматрају се хартије од вредности, депозити по виђењу, готовина, племенити метали и предмети од племенитих метала.

Хартије од вредности имају карактер готовинског еквивалента ако су непосредно уновчиве уз безначајан ризик смањења вредности и у познате износе готовине.

Хартије од вредности као готовински еквиваленти, депозити по виђењу и готовина процењују се по номиналној вредности.

Хартије од вредности, депозити по виђењу и готовина у страној валути процењују се по средњем курсу стране валуте на дан састављања финансијских извештаја.

5.6 Активна временска разграничења

Рачуни активних временских разграничења представљају специфичне позиције биланса на којима се исказују временски разграничени расходи и приходи између два обрачунска периода, односно између Биланса успеха текуће и наредних година. У циљу утврђивања реалног финансијског резултата, пре израде годишњих финансијских извештаја и закључка пословних књига врши се разграничење расхода и прихода на обрачунске периоде којима економски припадају, без обзира на моменат плаћања расхода, односно наплате прихода.

Рачуни активних и пасивних временских разграничења заснивају се на начелу настанка пословног догађаја. По овом начелу, учинци пословних промена и других догађаја се признају у моменту настанка (а не када се готовина или њен еквивалент прими или исплати) и евидентирају у пословним књигама и укључују у финансијске извештаје у периодима на који се односе.

У активна временска разграничења спадају следеће ставке: унапред плаћени, односно фактурисани трошкови наредног периода, обрачунати приходи текућег периода за које нису из било којих разлога издате фактуре, а за које су настали трошкови у текућем обрачунском периоду и остала активна временска разграничења.

5.7 Капитал

Капитал је сопствени извор финансирања имовине који представља остатак вредности имовине пословног субјекта после одбитка свих његових обавеза.

Капитал се састоји од државног капитала, добитка из ранијих година и добитка из текуће године, умањеног за порез на добит. Комора је удружење које се финансира од чланарина здравствених установа, по ком основу је из нераспоређене добити формиран капитал који је сагласно изводу из регистра Републичког завода за статистику јавна својина (ниво државе).

Капитал и добитак уносе се у финансијске извештаје у номиналном износу, односно у висини књиговодствене вредности.

Резерве су део капитала које се могу формирати из добити.

5.8 Обавезе

Обавеза је садашња обавеза Коморе, произашла из прошлих догађаја и за чије се измирење очекује одлив ресурса. Обавеза се признаје када је извесно да ће због исплате садашње обавезе, доћи до одлива ресурса пословног субјекта и када се износ за њену исплату може поуздано измерити.

Обавезе се класификују као краткорочне и дугорочне.

Обавезе се процењују у висини номиналне вредности проистекле из одговарајуће пословне и финансијске трансакције, према веродостојним исправама.

Обавезе у страној валути, као и обавезе са валутном клаузулом, процењују се по средњем курсу стране валуте на дан састављања финансијских извештаја, а утврђене позитивне и негативне разлике и ефекти исказују се у оквиру финансијских прихода и расхода у Билансу успеха.

Камата за будуће периоде након дана састављања финансијских извештаја не исказује се у Билансу стања.

5.9 Пасивна временска разграничења

У оквиру пасивних временских разграничења исказују се унапред обрачунати трошкови текућег периода за које није примљена исправа или кад обавеза плаћања настаје у будућем периоду, наплаћени приходи будућег периода, одложени приходи и примљене донације са наменом утврђеном уговором и остала пасивна временска разграничења.

5.10 Приходи и расходи

Приходи и расходи се класификују као пословни приходи и расходи, финансијски приходи и расходи и други приходи и расходи.

5.10.1 Пословни приходи и расходи

**Пословне приходе** чине приходи од чланских доприноса и приходи од нефинансијске имовине

**Пословне расходе** чине расходи директног материјала и други пословни расходи (трошкови осталог материјала, производне услуге, резервисања, амортизација, нематеријални трошкови, порези и доприноси пословног субјекта независни од резултата, бруто зараде и остали лични расходи, независно од момента плаћања).

Трошкови директног материјала вреднују се и признају по набавној вредности.

Трошкови зарада се исказују у висини стварно обрачунатих зарада.

Други пословни расходи се признају по фактурној вредности, односно вредности утврђеној на основу рачуноводствене исправе.

5.10.2 Финансијски приходи и расходи

**Финансијске приходе** чине приходи од камата, позитивне курсне разлике, позитивни ефекти по основу валутне клаузуле, дивиденде и остали финансијски приходи.

Приходи од камате се признају у износима обрачунатим применом уговорене или затезне каматне стопе за коришћена средства од стране лица коме су средства дата на располагање до дана састављања финансијских извештаја.

Приходи од дивиденди се признају у висини наплаћених прихода, односно у висини приписаних дивиденди основном капиталу.

**Финансијске расходе** чине расходи по основу камата, негативне курсне разлике, негативни ефекти по основу валутне клаузуле, као и остали финансијски расходи.

Расходи камата се исказују у износима обрачунатим применом уговорене и затезне каматне стопе за коришћена примљена средства до дана састављања финансијских извештаја.

Остали финансијски расходи се исказују у висини исплаћених износа.

6. Биланс стања

Кретања на некретнинама и опреми у 2017. години су била следећа:

1. **Некретнине, постројења и опрема**

***Набавна вредност:*** *У хиљадама динара*

|  |  |  |  |
| --- | --- | --- | --- |
|  | **Некретнине** | **Опрема** | **Укупно** |
| Стање на почетку године | 81.037 | 8.463 | 89.500 |
| Набавке у току године |  | 16 | 16 |
| Отуђења и расходовања |  | 0 | 0 |
| Стање на крају године | 81.037 | 8.479 | 89.516 |

***Исправка вредности***

|  |  |  |  |
| --- | --- | --- | --- |
|  | **Некретнине** | **Опрема** | **Укупно** |
| Стање на почетку године | 12.662 | 5.647 | 18.309 |
| Амортизација за текућу годину | 2.026 | 587 | 2.613 |
| Отуђења и расходовања |  | 0 | 0 |
| Стање на крају године | 14.688 | 6.234 | 20.922 |

***Садашња вредност:***

|  |  |  |  |
| --- | --- | --- | --- |
|  | **Некретнине** | **Опрема** | **Укупно** |
| Стање на почетку године | 68.375 | 2.816 | 71.191 |
| **Стање на крају године** | **66.349** | **2.245** | **68.594** |

1. **Дугорочни финансијски пласмани**

Остали дугорочни пласмани се састоје од следећих позиција:

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Учешће у капиталу зависног правног лица  | 1.122 | 1.122 |
| Стамбени зајам  | 801 | 847 |
| **Свега** | **1.923** | **1.969** |

Учешће у капиталу зависног правног лица исказано је по основу куповине друштвеног капитала друштва Београд доо, методом јавне аукције по Уговору о продаји од 29.11.2005. године.

Стамбени кредит је одобрен по уговору 166/2000 од 18.04.2000. године, тада запосленој радници Г. М. на 30. година, са почетком отплате од 18.06.2000. године. За уговоре закључене после 19.7.1994. године, у складу са Законом о становању, ревалоризација отплатних рата врши се двапут годишње, и то за шестомесечне периоде: јануар - јун и јул - децембар, односно, прва ревалоризација је на дан 31.12. текуће године за рате које се отплаћују од 01.01. наредне године, а друга 30.06. текуће године за рате које теку од 01. јула текуће године.

Ревалоризација рата по уговорима закљученим после 19.7.1994. године, у складу са чланом 23. ст. 2. и 3. Закона о становању, врши се према расту потрошачких цена у Републици, а највише до висине раста просечне месечне зараде без пореза и доприноса у Републици за обрачунски период (узима се мањи износ).

По основу упоредних података о расту потрошачких цена и расту зарада без пореза и доприноса у Републици ревалоризација рата за отплату није вршена за период јанур – јун 2017. године. За период јул - децембар 2017. године, ревалоризација рата за отплату је извршена и износи 793,73 динара. У 2017. години су извршене уплате на име плаћања рата кредита у износу од 47.000,00 динара.

1. **Залихе**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Залихе материјала | 7 | 15 |
| Дати аванси за материјал и услуге | 174 | 148 |
| **Свега** | **181** | **163** |

1. **Потраживања по основу учешћа у трошковима**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Потраживање по основу учешћа у трошковима | 0 | 40 |
| **Свега** | **0** | **40** |

1. **Друга потраживања**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Потраживања за више плаћен порез на добит | 196 | 196 |
| Потраживања за преплаћене накнаде за уређење грађевинског земљишта | 8 | 15 |
| Потраживања од фондова по основу исплаћених накнада | 0 | 1 |
| **Свега** | **204** | **212** |

1. **Краткорочни финанијски пласмани**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Кредит и дати запосленима за огрев и зимницу | 720 | 550 |
| **Свега** | **720** | **550** |

1. **Готовински еквиваленти и готовина**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Текући (пословни) рачун | 6.405 | 10.117 |
| Текући рачун боловања | 365 | 86 |
| Новчана средства на посебним рачунима код банака | 20.000 | 15.000 |
| **Свега** | **26.770** | **25.203** |

1. **Активна временска разграничења**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Унапред плаћене премије осигурања | 16 | 16 |
| Унапред плаћене претплате за часописе | 86 | 79 |
| Унапред плаћени трошкови рекламе и пропаганде | 7 | 14 |
| Остала АВР (превоз на и са посла) | 34 | 32 |
| Остали обрачунати приходи текућег периода | 1.730 | 191 |
| Остала АВР (камата) | 22 | 23 |
| **Свега** | **1.895** | **355** |

1. **Нераспоређени вишак приходма над расходима**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Нераспоређени вишак прихода над расходима ранијих година | 10.404 | 13.378 |
| Нераспоређени вишак прихода над расходима текуће године | 2.176 | 0 |
| **Свега** | **12.580** | **13.378** |

1. **Обавезе из пословања**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Добављачи у земљи | 531 | 98 |
| **Свега** | **531** | **98** |

1. **Пасивна временска разграничења**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Унапред обрачнати остали трошкови | 31 | 32 |
| Наплаћени приходи будућег периода | 0 | 2.000 |
| Одложени приходи по основу ревалоризације кредита | 974 | 974 |
| Остатак дуга по основу стамбених кредита | 237 | 237 |
| **Свега** | **1.242** | **3.243** |

7. Биланс успеха

1. **Пословни приходи**.

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Приходи од продаје робе, производа и услуга | 145 | 0 |
| Приходи од чланарина | 35.706 | 32.074 |
| Приходи од закупнина | 12 | 0 |
| **Свега** | **35.863** | **32.074** |

1. **Трошкови материјала и енергије**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Трошкови материјала | 149 | 90 |
| Трошкови енергије | 1.110 | 1.294 |
| Трошкови једнократног отписа алата и инвентара | 0 | 25 |
| **Свега** | **1.259** | **1.409** |

1. **Трошкови зарада**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Трошкови зарада и накнада зарада - бруто | 18.472 | 19.629 |
| Трошкови пореза и доприноса на зараде и накнаде зарада | 3.316 | 3.523 |
| Трошкови накнада по ауторским уговорима | 489 | 693 |
| Остали лични расходи и накнаде | 3.731 | 2.899 |
| **Свега** | **26.008** | **26.744** |

1. **Трошкови производних услуга**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Трошкови транспортних услуга | 305 | 338 |
| Трошкови услуга одржавања | 478 | 830 |
| Трошкови закупа простора | 85 | 0 |
| Трошкови рекламе и пропаганде | 26 | 66 |
| Трошкови осталих услуга | 876 | 704 |
| **Свега** | **1.770** | **1.938** |

1. **Трошкови амортизације**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Трошкови амортизације | 2.613 | 2.685 |
| **Свега** | **2.613** | **2.685** |

1. **Нематеријални трошкови**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Трошкови непроизводних улуга | 674 | 730 |
| Трошкови репрезентације | 236 | 404 |
| Трошкови премије осигурања | 116 | 151 |
| Трошкови платног промета | 78 | 85 |
| Трошкови чланарина | 296 | 308 |
| Трошкови пореза | 660 | 671 |
| Остали нематеријални трошкови | 409 | 376 |
| **Свега** | **2.469** | **2.725** |

1. **Приходи од финансијске имовине (финансијски приходи)**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Приходи од камата | 278 | 327 |
| Позитивне курсне разлике | 0 | 0 |
| Приход од ревалоризације стамбеног кредита | 1 | 6 |
| **Свега** | **279** | **333** |

1. **Финансијски расходи**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Расходи од камата | 0 | 0 |
| Негативне курсне разлике | 0 | 2 |
| **Свега** | **0** | **2**  |

1. **Остали приходи**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Приходи од рефундација трошкова | 153 | 123 |
| Остали непоменути приходи | 0 | 3 |
| **Свега** | **153** | **126** |

**21. Остали расходи**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Остали непоменути расходи | 0 | 4 |
| **Свега** | **0** | **4** |

**22. Вишак прихода над расходима из редовног пословања**

|  |  |  |
| --- | --- | --- |
|  | **31.12.2017.** | **31.12.2016.** |
| Вишак расходима над приходима из редовног пословања  | 2.176 | 0 |
| **Свега** | **2.176** | **0** |

**23. Вишак расхода над приходима из редовног пословања**

|  |  |  |
| --- | --- | --- |
|  | **31.12.2017.** | **31.12.2016.** |
| Вишак расходима над приходима из редовног пословања  | 0 | 2.974 |
| **Свега** | **0** | **2.974** |

**24. Нето вишак прихода над расходима**

*У хиљадама динара*

|  |  |  |
| --- | --- | --- |
|  | **31.12.2017.** | **31.12.2016.** |
| Нето вишак прихода над расходима | 2.176 | 0 |
| **Свега** | **2.176** | **0** |

8. Догађаји након датума биланса стања

Након датума биланса стања није било догађаја који би захтевали корекцију финансијских извештаја или обелодањивање, у складу са Правилником за микро и друга правна лица.

**Појединачни финансијски извештаји одобрени су од стране Управног одбора Коморе дана 07.03.2018. године.**

У Београду, 07.03.2018. године

Лице одговорно за састављање

финансијских извештаја

Секретар Коморе

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Светлана Радовић Снежана Рашић Ђорђевић, дипл. ек.